SYMC บวกแรงสวนภาวะตลาด เด้งรับประมูลงานอินเตอร์เน็ตหมู่บ้านพรุ่งนี้!
SYMC บวกแรงสวนภาวะตลาด เด้งรับประมูลงานอินเตอร์เน็ตหมู่บ้านพรุ่งนี้! ล่าสุด ณ เวลา 11.17 น. ราคาอยู่ที่ 11.30 บาท บวก 1.60 บาท หรือ 16.49% สูงสุดที่ 12 บาท ต่ำสุดที่ 9.50 บาท มูลค่าซื้อขายที่ 107.57 ล้านบาท
9 ก.พ. 2560

ผู้สื่อข่าวรายงานว่า ราคาหุ้นบริษัท ซิมโฟนี่ คอมมูนิเคชั่น จำกัด (มหาชน) หรือ SYMC ณ เวลา 11.17 น. ราคาอยู่ที่ 11.30 บาท บวก 1.60 บาท หรือ 16.49% สูงสุดที่ 12 บาท ต่ำสุดที่ 9.50 บาท มูลค่าซื้อขายที่ 107.57 ล้านบาท ขณะที่ดัชนีตลาดหุ้นไทยโดยรวมลบ 0.06%
โดยราคาหุ้น SYMC ปรับตัวขึ้นแรงเป็นวันที่ 4 ติดต่อกัน นับตั้งแต่ราคาหุ้นอยู่ที่ระดับ 8.90 บาท ณ วันที่ 6 ก.พ.59

ด้าน บล.โกลเบล็ก ระบุในบทวิเคราะห์ แนะนำให้เลือกซื้อกลุ่มที่มีปัจจัยสนับสนุน อย่าง บมจ.อินเตอร์ลิ้งค์ คอมมิวนิเคชั่น (ILINK), บมจ.เอแอลที เทเลคอม (ALT), บมจ.ซิมโฟนี่ คอมมูนิเคชั่น (SYMC),  บมจ.อินเทอร์เน็ตประเทศไทย (INET),  บมจ.แอ็ดวานซ์ อินฟอร์เมชั่น เทคโนโลยี (AIT), บมจ. สามารถเทลคอม (SAMTEL), บมจ.จัสมิน เทเลคอม ซิสเต็มส์ (JTS) ที่มีประเด็นร่วมชิงเค้กอินเตอร์เน็ตหมู่บ้านของบมจ.ทีโอที (TOT) ประกาศเปิดประมูล 10 ก.พ.
เมื่อวานนี้นายมนต์ชัย หนูสง กรรมการผู้จัดการใหญ่ บมจ.ทีโอที กล่าวถึงความคืบหน้าโครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ หรือ โครงการเน็ตประชารัฐ ว่า ปัจจุบัน อยู่ระหว่างการจัดซื้อจัดจ้าง โดยบมจ. ทีโอที ได้ประกาศประกวดราคาการจัดซื้ออุปกรณ์รองรับโครงการฯ 5 รายการ ซึ่งมีระยะเวลาดำเนินการ คือ ประกาศขายแบบ ตั้งแต่วันที่ 23 มกราคม ถึง 6 กุมภาพันธ์ 2560 จากนั้นยื่นเอกสารเสนอราคาพร้อมลงนามข้อตกลงคุณธรรม วันที่ 10 กุมภาพันธ์ 2560
พร้อมทั้งคาดว่าจะลงนามสัญญาประมาณต้นเดือนมีนาคม 2560 จากนั้นประมาณเดือนพฤษภาคม 2560 จะดำเนินการติดตั้งได้และส่งมอบได้จำนวนประมาณ 3,000 หมู่บ้าน ซึ่งจะดำเนินการติดตั้งและส่งมอบทุกเดือนโดยคาดว่าภายในเดือนธันวาคม 2560 จะติดตั้งครบ 24,700 หมู่บ้านตามเป้าหมาย